 የነዳጅ ኩባንያዎችና የማደያዎች የትርፍ ህዳግ በሦስት ሳንቲም ከፍ እንዲል ተወሰነ
የሚኒስትሮች ምክር ቤት የነዳጅ ኩባንያዎች፣ የነዳጅ ማደያዎችና የኢትዮጵያ ነዳጅ አቀራቢ ድርጅት እስከዛሬ ሲያገኙ የነበረው የትርፍ ህዳግ ከፍ እንዲል ወሰነ፡፡እንደ ምንጮች ገለጻ የሚኒስትሮች ምክር ቤት ይህንን ውሳኔ ያሳለፈው ባለፈው ዓርብ ሲሆን፣ በዚሁ ውሳኔ መሠረት በሁሉም ደረጃ ላሉ በነዳጅና በነዳጅ ውጤቶች ሥራ ላይ ለተሰማሩ ኩባንያዎች በአንድ ሊትር በሦስት ሳንቲም እንዲጨምር የተደረገላቸው የትርፍ ህዳግ፣ ከሚቀጥለው ሳምንት ጀምሮ ተግባራዊ ይሆናል፡፡የነዳጅ ኩባንያዎቹ መንግሥት ያስመቀጠላቸው የትርፍ ህዳግ በቂ አይደለም በሚል በተደጋጋሚ ጥያቄ ሲያቀርቡ ቆይተዋል፡፡ በቅርቡም ሁሉም የነዳጅ ኩባንያዎች የትርፍ ህዳጉ መሻሻል አለበት ከሚለው ጥያቄያቸው ጐን ለጐን፣ አንድ ጥናት በማስጠናት ለንግድ ሚኒስቴር አቅርበው እንደነበር ይታወሳል፡፡ ጥያቄያቸውን የተቀበለው የንግድ ሚኒስቴር ጥናቱን መነሻ በማድረጉ ጉዳዩ እንደሚታይላቸውና የትርፍ ህዳጋቸው እንደሚሻሻል ቃል ገብቶላቸው ነበር፡፡በዚሁ ቃል መሠረት ንግድ ሚኒስቴር ለሚኒስትሮች ምክር ቤት መረጃ በማቅረቡ፣ ነዳጅ ማደያዎች ከዚህ ቀደም ያገኙ ከነበረው ከአንድ ሊትር ነዳጅ አራት ሳንቲም ወደ ሰባት ሳንቲም እንዲያድግ ተወስኗል፡፡የነዳጅ ኩባንያዎች እስከዛሬ ከአንድ ሊትር ቤንዚን ሲያገኙ የነበረው ስድስት ሳንቲም ትርፍ ወደ ዘጠኝ ሳንቲም እንዲያድግላቸው ሲወሰን፣ የኢትዮጵያ የነዳጅ ድርጅትም የትርፍ ህዳጉ በሦስት ሳንቲም ጨምሮ ዘጠኝ ሳንቲም እንዲሆንለት የሚኒስትሮች ምክር ቤት ወስኗል፡፡በቅርቡ ከዓለም አቀፍ የነዳጅ ዋጋ መቀነስ ጋር ተያይዞ በአገር ውስጥ የተደረገው የዋጋ ማስተካከያ (ቅናሽ) የነዳጅ አቅርቦቱን ማስተጓጎሉ የሚታወስ ሲሆን፣ ለዚህም ዋና ምክንያት ሆኖ የቀረበው የኩባንያዎች የትርፍ ህዳግ አነስተኛ በመሆኑ ኪሳራ ላይ ስለሚጥላቸው ነው የሚል ነበር፡፡የሚኒስትሮች ምክር ቤት ውሳኔ ላይ በመድረሱ ይህንን የነዳጅ ኩባንያዎቹን ቅሬታ በማስቀረት፣ በሥርጭቱ ላይ ችግር እንዳይኖር ያደርጋል ተብሎ እንደሚታመንበት ምንጮች ያስረዳሉ፡፡ባለፈው ዓርብ የሚኒስትሮች ምክር ቤት የትርፍ ህዳጉን ለማሻሻል ውሳኔ ላይ ከመድረሱ በፊት፣ የንግድ ሚኒስትሩ አቶ ከበደ ጫኔ የነዳጅ ድርጅቶችና የነዳጅ ማደያዎች የትርፍ ህዳግ እንደሚጨምር ከማስታወቃቸውም በላይ፣ እስካሁን ሲያገኙ የነበረው የትርፍ ህዳግ አነስተኛ እንደነበር መግለጻቸው ይታወሳል፡፡በተለይ ከቅርብ ጊዜ ወዲህ በዓለም አቀፍ ደረጃ የቀነሰው የነዳጅ ዋጋ ኩባንያዎችን እንዳላስደሰታቸው ሲገለጽ እንደነበር ሚኒስትሩ አስታውሰው ነበር፡፡በአሁኑ ወቅት በኢትዮጵያ ዘጠኝ የነዳጅ ኩባንያዎች በመላ አገሪቱ ከሁለት ሺሕ በላይ ማደያዎች አሏቸው፡፡ በቅርቡም አራት ተጨማሪ አገር በቀል የነዳጅ ድርጅቶች ገበያውን ለመቀላቀል በዝግጅት ላይ እንደሆኑ ይታወቃል፡፡   